khistorydata/jeongjo-sjw-relations huggingface dataset:
정조 23년
徐英輔以備邊司言啓曰狼川縣監安廷善上疏批旨內疏陳皆有意見許令廟堂草記稟處事命下矣取見其疏本則其一本縣經界紊亂陳起無別前之元帳付田畓五百三十六結零今爲實民結一百四十三結零其餘三百九十二結零爲各樣免稅與各年舊陳浦落而陳浦之數三分居二虛實相蒙發覺無路賦役不均殘獨偏苦雖以災政一事言之以無踏驗之故未嘗有災實之別如當歉荒執之以假令分之以混同如欲詳査其陳起則改量之外更無他道今年量一里明年量一面漸次釐正事也諸道量田許以每年從所願一二邑或四五邑蓋出簡而不擾之義今此今年量一里明年量一面之請尤不必靳持而凡事亦在乎爲之而已近來諸倅每以法內應行之事言之非不勤渠而畢竟因循鮮見踐言之邑若此不已空言奚補哉待秋成依疏辭着意擧行俾有刮目之實效事分付其一民戶都數不過二千餘戶而若夫徵番與身役應頉之數爲四百九十名幼學爲九百五十三人校生八十人今以二千餘戶之民當三千百餘名之役一室之內或有二三軍役況他邑軍額移一痼疾瑞山來騎兵二名坡州騎兵二名原州騎兵一名橫城步兵一名杆城陞戶一名爲弊滋甚還送各其邑事也各邑之請太半在此而一番移易輒動多邑民情移送之初固當難愼而旣移之後又爲還送尤不可不十分鄭重瑞山坡州杆城等邑騎兵陞戶還送一款今姑置之原州橫城騎兵之移來該邑者令道臣參量其間民戶之殘盛如可還送則使之還送其一戶曹稅納惠廳大同禁御營保納每年船運上納而捧上在於出賦之後正當方農之節催科日急鞭扑狼藉至於保米之役竝元雜費爲八斗零一定保役逃散而徵族況峽江淺窄輒患臭載依伊川安峽楊口等邑例以純錢代納事也稅大同代錢雖云有一二已例決不可援而爲例雖以禁御營保納言之一自將臣被重譴之後其所輕捧與前判異各該將臣還以各邑之濫捧爲慮至有廉探摘發論責該倅之擧則無論米太各該邑但當嚴束吏鄕一洗舊習使軍民咸知京營之輕捧如此故各邑之輕捧又如此俾各歌詠聖澤而已此而泛忽將臣尙被竄配況於營邑之臣乎純錢代納非所可論令道臣嚴飭保米所納各邑各自悚惕無抵重律其一京營門之貿斫弓槊桑木年年不下於四五百株而除其擁腫屈曲加斫殆近二三百株無知之民雖貪厚價見今童濯在所當念分付各軍門限數十年勿爲分定於本縣事也各營弓槊卽是不可廢之軍需而該邑童濯之弊不可不念問于各營門則禁御兩營十餘年或數十年一造而自來京貿惟是訓局每年造弓故三四百張弓槊自古貿用於狼川蓋以該邑山桑最宜弓槊之致云而如春川等邑卽是狼川接界則輪回貿取似爲長養之一助民之願賣似亦無間於春狼以此分付何如傳曰允
정조 23년
洪義浩以義禁府言啓曰時囚罪人李潤九原情公事判付內令兵判嚴棍懲勵事命下矣李潤九出付兵曹之意敢啓傳曰知道
정조 23년
徐英輔以兵曹言啓曰守門將李潤九原情公事判付內令兵判嚴棍懲勵事命下矣謹依傳敎守門將李潤九嚴棍十五度之意敢啓傳曰知道
정조 23년
洪義浩以刑曹言啓曰因備邊司啓辭犯科之差人宮奴行首所任等竝依甲寅受敎令該曹分等科治懸房人等雖爲屢訴於內司往來之差人不爲捉告該曹一體科治事傳曰允其中不飭尤甚之次知中官爲先削名內府而犯科漢之査囚內司者令該曹嚴刑定配所謂外上與防錢等一一官庭推給事分付可也事命下矣依傳敎犯科漢龍洞宮貿易奴梁福男各別嚴刑一次後平安道龍岡縣定配所卽爲押送該宮差人及行首所任等依甲寅受敎差人朴盛根嚴刑一次行首所任吳興尹嚴杖一百後竝放送其餘明禮宮壽進宮奴子及行首所任差人等雖無外上之現發者朝禁截嚴之下終不自貿縱其差人恣意侵漁之習俱極痛駭懸房人雖曰屢訴內司初不捉告臣曹者其違定式亦爲可痛竝自臣曹考律嚴勘至於外上與防錢推給泮民之意敢啓傳曰知道
정조 23년
洪義浩以義禁府言啓曰姑放罪人金箕應査啓啓下還囚議處之意敢啓傳曰知道
정조 23년
禁府啓目粘連向前金魯岳趙等亦金魯岳段觀其所供稱貸民錢情雖出於賑飢之計罪難逃於冒法之科今不可以準數畢償有所容貸是白遣趙段身爲官長爲其報債借貸民錢尙不備報至登繡啓揆以法綱誠極痛駭竝只以此照律何如判付啓依允爲旀趙之報債借錢不法甚矣借而不報罪上添罪如許辱朝廷之類不可尋常處之各別嚴加照律以聞爲良如敎又啓目粘連向前金載謙亦觀其供辭殯斂之過時旣不能發明則初不肯出力顧助自可推知論其所爲殊甚可駭所當仰請勘律而旣有令本道行査狀聞之命待査啓啓下稟處何如判付啓依允又照目慶山前縣令金仁柱矣口招公事判付內除邑時筵敎何如則何敢犯科乎尤爲無狀從重勘律以同罪從重論杖一百收贖告身盡行追奪流三千里定配私罪奉敎依允爲旀功議各減一等爲良如敎又照目永川前郡守李秉淳矣原情公事判付內有一於此罔非不法況旀現發諸條不能專事發明兺不喩莅任未久犯汚如許尤豈不駭痛之甚乎所當嚴訊勘律以懲近來墨倅等而非爲渠也揆以懿親與其家世宥之義容有可屈之一端除刑推爲先以當勘之准律擬啓罪從重論杖一百收贖告身盡行追奪流三千里定配又五年禁錮私罪奉敎依允爲旀議減一等爲良如敎
정조 23년
洪義浩以義禁府言啓曰時囚罪人金仁柱杖一百收贖告身盡行追奪流三千里定配照律公事判付內依允功議各減一等事命下矣金仁柱功議各減一等杖九十收贖告身盡行追奪忠淸道海美縣夢熊驛徒二年半定配而以判付內辭意具罪目依例發遣府羅將押送配所何如傳曰允
정조 23년
禁府啓目粘連向前金箕應亦今以道査觀之則春初恤典之曉諭坊曲民庫所捧之歲荒停斂等事與囚供不甚差爽別無更究之端是白乎矣畢賑宴之妓屬受帖事雖細瑣難免不飭之失以此照律何如判付啓依允
정조 23년
洪義浩以義禁府言啓曰時囚罪人李秉淳杖一百收贖告身盡行追奪流三千里定配又五年禁錮照律公事判付內依允議減一等事命下矣李秉淳議減一等杖一百收贖告身盡行追奪忠淸道天安郡金蹄驛徒三年定配又五年禁錮而以判付內辭意具罪目依例發遣府羅將押送配所何如傳曰徒配之律非所可論以遠配更定配所可也
정조 23년
司憲府照目江原監司尹弼秉當爲關東故道臣洪仁浩之身故而殯在咫尺未及啓靷大張妓樂交承之間胡忍爲此其傷風而乖義不近於人情是如爲昆風傳有難盡信不可無究竟其事實爲先令憲府發緘取招以問依傳敎發緘取招罪杖八十收贖公罪向前尹弼秉罪狀右律以施行爲白乎矣係是二品上裁何如奉敎議處爲良如敎
정조 23년
司諫李貞運應敎洪樂游持平李東煥校理金近淳修撰曺允遂副修撰金熙周啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩固是大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑爀然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之盛德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿移置思之及此每不覺懍然又於年前有黜置城外之命使亘古所無之逆任便居住於城闉咫尺之地此已萬萬驚心而及承今番下敎始知入置京第已多年所繼而有黜置罪名命釋之擧噫綸音頒下之後此賊之由來罪惡尤極彰著而向日之意外處分反歸寬假當初全宥之命雖蒙收還畢竟命釋之擧大失刑政神人之憤菀由是益激宗社之虞憂從此轉深三尺之章有不可一刻容貸請亟寢罪人鄭致達妻出置罪名命釋之音依前還發配所仍令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天祐宗社罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以泄輿憤而拿囚閱月一未訊問曾不得加一杖損一毛使之徑斃於獄中古今天下寧有是耶追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後以下五字刀削凶謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕罔念國恩之圖報徒知凶賊之力護耉輝復出之說暗地和應情跡莫掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積至於前後凶逆之以下半行刀削姻附賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典以下十行刀削答曰不允以下六字刀削
정조 23년
司諫李貞運持平李東煥啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密唱凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕流沮遏代聽之逆皆其部曲則亂本凶圖甚於耉輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如可殺之則速出斬之等語肆然發惡而且太甲桐宮之說果如諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之穉少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊則凶種快施邦刑獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙且得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫不足以洩輿憤收孥瀦澤不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮亘萬古所無之窮凶劇逆而得保首領臥斃牖下朝廷之刑政紊矣神人之憤菀深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌以下一行二字刀削至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥以下四字刀削已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰而況渠以下五字刀削逆復之愛姪也一門之內日夜綢繆兩賊之間出沒紹介危機急變迫在呼吸何幸逆謀自綻天討快行而誅殛之典只及其身收孥之律尙未擧行揆以王法萬萬失當以謙以逆復之子傳襲其父之凶圖以下八字刀削鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆宗杜後患之道殄之滅之不容少忽而今此好石之以年未滿循例爲奴者揆以邦憲萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孽之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭以下七字刀削與同死生之說旣已遲晩顧瞻他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天網絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷爀然天討亟行矣奈之何纔到湖界旋從迂路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚夬正王法噫嘻痛矣亂臣賊子從古何限而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沬飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不已者而纔得承款未及正法致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答曰不允
정조 23년
司諫李貞運啓曰罪人克觀以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀更令王府嚴鞫得情夬正王法逆賊尙魯卽是千萬古所無之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥籍之典噫世道日下人心漸溺至於姜彝天輩出而亦一變怪也姜彝天則本以妖邪之性薄有啁啾之技剽取稗官浮淫之辭幻出市徒佻儇之態招誘遠近而或以術藝相衒糾結黨與而輒以標號相加而騙取貨物旨意閃忽假設謊怪之事煽動妖誕之說而敢於顯露之餘反爲拔足之計前後情狀節節狡慝而如金履白誕妄陰邪之類又從而趨附使令之不暇托爲師弟而傳播邪說誘引徒黨而慫慂奸計京鄕焉出沒而甘作倀鬼晝宵焉綢繆而聽其指嗾其他至妖至邪之情殆有浮於彝天至於金鑢本以憸邪之徒投入妖陰之藪招呼容接爛熳同歸往復𧬈訿視若同胞者渠去來和應互相連肚者渠及夫發告之共議益見情跡之莫掩與彝天一而二二而一者也伏惟大明中天物無遁形而特推欲竝生之化俾躋咸與新之域有此酌處之命而第念渠輩雖是幺麽白徒而亦簪纓之裔也其詖淫之所漸染心術之所陷溺始若誘人而餂貨轉至捏妖而煽訛一此不止實有方來難言之慮在聖人辟以止辟之政決不可不嚴杜其漸以示生道殺人之義而不由王府徑付秋曹已是失刑之大者且未及窮覈遽已發配妖黨何以知畏民志何以底定請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問夬正典刑其餘徒黨亦令嚴鞫處斷以折奸萌答曰不允
정조 23년
判義禁趙尙鎭疏曰伏以臣知識昏短全昧進退之節才具蔑劣莫效議讞之責觸處僨誤畢竟顚沛固知爲早晩事矣迺者賓對昵侍之際白簡猝發其所聲罪有非尋常規警之比上款臚列直驅之於忘廉冒進之科臣蒼黃逬出心神震駴置身無所聖度寬大曲加涵貸批旨靳許罰止薄罷縮伏私次含恩訟罪惟重究是俟曾未幾何忽伏奉金吾特除之命舊愆昭釋新榮遽侈臣手擎華誥惶隕感泣誠不知其死所也噫人臣之立朝行己最重廉隅苟無是也何以藉手向叨見職自陷大戾惠文之彈論列深重理宜鏟跡班聯甘自廢棄以謝公議以靖私義而一疏陳暴未蒙體諒屢牌違傲徒歸瀆擾飭敎截嚴恩旨鄭重於是乎廉防爲輕分義是懼冒沒承當淟涊至此殆若不識世間有羞恥事者居常愧恧無面可顯今玆諫啓之論劾尙云晩矣臣何敢費辭而自解乎臣之溺職之失僨事之過由前由後無往非罪而至於今番獄案事而昏謬顚錯尤無所自逃矣臣爲司寇之長又當憫旱之時莫體聖上恤刑伸枉之德未效古人要囚服念之義而猥登筵席聖敎諄複諸囚中情節之可疑者使之看詳拈出一一奏讞臣承命悸恐屢日繙閱果有一二處疑端故不揆愚賤妄有仰奏辭理拙訥指陳未暢則沒商量欠別白臣亦自知也明而其所謂臨急苟艱等語有若初不審覈倉卒彌縫者然可謂操切之太緊而吹覓之太過也抑或臺臣未諳伊時委折驟聞筵奏之只擧梗槪遽疑疎略而有此詬責耶反省慙恧求死不得而若其刑獄文案之輪示大臣特敎定式不啻申嚴判下有日未卽奉行罪著稽慢倖逭嚴誅臣方自訟之不暇何待人言之詆斥乎仍念臣姿是庸愚身則孤了而鳧雁之蹤無關去來蒲柳之質又迫衰晩區區一念惟思絶意於榮塗屛跡於田野粗守本分歌詠聖澤庶爲不報之報而只緣圖報微誠結轖肝肺不敢爲便訣明時永謝朝著猶且追隨於簪紳之列粗欲殫竭於燥濕之際而其奈動輒生疣受人拳踢非止一再何哉若又徒感恩私拚棄廉義盤礴低徊不早自靖則將不知何樣罪戾又觸言議之地竟陷機穽而後已雖以殿下慈覆之恩其何以每每曲庇而全保乎思之及此不覺懍然而長吁也際玆上价之命出自特旨其在夷險奔走之義豈敢言勞而專對之任其責甚鉅以臣之疎闇譾劣顧何能董率一行明愼處事不負簡畀之盛恩也哉況臣所抱奇疾向衰益痼癖塊之衝亘而胸膈痞塞肝火之沸鬱而鮮血吐咯精神昏眩氣息喘急種種醜穢之狀有不敢張皇煩浼於崇嚴之聽而雖舂糧跋涉之地勞役少過則必也添劇無以强策今若馳驅於疆域之外衝冒於溽暑之時則中路顚仆勢所必至臣之一身狼狽固不足恤而苟或怵畏嚴威不能據實呼籲竟致委君命於草莽則臣罪到此萬殞難贖嗚呼臣之得有今日莫非殿下之賜也偏被陶鑄濫躋崇顯隆恩厚渥與天無極頂踵毛髮皆歸造化赴蹈湯火在所不辭而疾有難强力不從心涓埃未報煩瀆是事撫躬慙悼生不如死聖眷收錄縱切感惶目下情病轉益危苦雖於冗散他職決不可揚揚彈束以招四方之譏議況此宿硏僨敗之地鐵限在前異域銜命之行實狀如右尤豈可黽勉爲冒膺之計哉反覆思量蠢動無路玆敢不避煩猥露章自列伏乞聖慈諒臣危臲之情察臣肝膈之懇亟遞臣金吾專价之任仍將臣姓名刋去朝籍兼治臣辜負逋慢之罪俾重臺議以安賤分千萬幸甚臣無任云云答曰省疏具悉人言宜付一笑豈有一遭官箴終身自廢之法典乎卿其勿辭行公
정조 23년
右承旨洪義浩疏曰伏以臣昨見憲府啓目江原監司尹弼秉緘答之辭竊不勝萬萬訝惑之至臺評之來若謂爽實則極口分疏不患無辭其所雜引之判官中軍吏隷校卒云者多人證據斯亦足矣忽又以前道臣父若弟豈不聞知等說結之反覆思惟誠莫曉其指意所在而獨不念有傷於事面道理乎臺言虛實非臣所干則攙擧臣家何快於心言之雖甚容易當者得不疲惱念臣父子當其時惟有冤號扶慰之不暇而已今乃欲引爲證左無端提及實非恒情之所可度也抑臣之尤所自悼者粵自今春以來將護病父形單影隻踽踽孑孑無以爲生夫豈有彯纓供職之念而感激恩造依近日月院漏甎步觸處惹懷曩於前席忽聞臺奏之及此聽未半而自不覺呑聲釀涕者以其登人唇舌秪增傷慟故耳又不料道臣之公然拖引蹈藉無餘侵侮底意非止臣身臣於是終夜悲嘅按住不得以此心緖何忍盤礴於淸朝夙夜之列乎玆敢短章號籲仰瀆宸嚴伏乞聖慈俯垂矜諒特遞臣所帶之職以安私分千萬幸甚臣無任云云省疏具悉爾其勿辭察職
정조 23년
己未六月初三日卯時上御誠正閣諸承旨持公事入侍時左副承旨金翰東右副承旨沈象奎同副承旨徐英輔記事官柳台佐金啓溫李存秀洪奭周直閣金近淳以次進伏訖上命讀公事象奎讀奏慶尙監司申耆狀啓安東居前參議金養根身死事英輔讀奏黃海監司曺允大狀啓渰燒死人恤典題給事遺棄兒給料事翰東以無公事先退命書判付上曰今日詣臺臺諫誰也英輔曰姑無去來而呈告者方爲申飭矣上曰臺諫去來之每日廳坐時受來於兩司成出笏記書揷草紙亦故例也此規近亦廢却乎此後則亦爲申明可也命書傳敎曰禮曹報謝祭擇日草記還下該房後筵使之更稟而日昨筵中未免循例書下矣今番八寸餘之雨澤實荷神貺卽擧報謝於禮卽然而先朝受敎以前則例行於立秋之後且觀於遠近得雨之狀漢南諸邑比京中或有不及處續此更得周洽益切顒企心固不可二用況於事神之際乎雩祀壇報謝祭吉日更待漢南諸邑周洽後擇日事分付禮曹英輔曰文兼閔命爀以本職獻納旣入闕中兼銜則不爲肅謝直爲出去事甚未安推考警責何如上曰依爲之出擧條命退諸臣以次退出
정조 23년
行都承旨李晩秀坐行左承旨李書九坐右承旨未差左副承旨未差右副承旨金翰東坐直同副承旨閔昌爀坐直注書柳台佐仕金啓溫仕直事變假注書弼聖賚仕
정조 23년
金翰東啓曰御營廳將官來言今日本廳軍兵日次私習云矣敢啓傳曰知道
정조 23년
傳于金翰東曰大臣備局堂上引見
정조 23년
李書九啓曰吏曹參判閔台爀參議鄭尙愚牌不進推考傳旨及罷職傳旨今方捧入而開政命下之後如是違牌不卽擧行事甚未安參判更卽牌招何如傳曰情勢似然宜令一伸許遞前望單子入之待下批牌招開政
정조 23년
以吏曹參議李魯春牌不進罷職傳旨傳于李書九曰只推更爲牌招
정조 23년
以副應敎韓用鐸校理沈奎魯趙得永副校理朴崙壽牌不進罷職傳旨傳于李書九曰只推
정조 23년
傳于李書九曰同副承旨許遞前望單子入之
정조 23년
承旨前望單子入之閔昌爀落點
정조 23년
李晩秀以弘文館言啓曰本館上番闕直事甚未安副應敎韓用鐸校理沈奎魯旣有只推之命竝卽牌招以爲推移入直之地何如傳曰允
정조 23년
以副應敎韓用鐸校理沈奎魯牌不進罷職傳旨傳于李晩秀曰只推
정조 23년
有政吏批判書未差參判李益運未肅拜參議李魯春進行都承旨李晩秀進以金文淳爲吏曹判書李在學爲兵曹判書啓曰新判書命招同參政事何如傳曰允
정조 23년
再政行判書金文淳進以李萬榮爲執義尹涵爲正言朴崙壽爲副校理尹行元爲兵曹參知趙夢璟爲兵曹佐郞李基讓朴載淳李尙度爲同春秋兼執義韓致應單付
정조 23년
傳于李晩秀曰京畿監司之代卽爲差出待下批交龜新除授兵曹判書仍卽牌招傳授命召當値夜深嚴飭銓曹望筒斯速入之敦義門留門新舊畿伯出入後下鑰
정조 23년
吏批三政以金思穆爲京畿監司金羲淳爲全羅監司李在學爲軍器提調趙𡹘爲昌原府使柳相祚爲安岳郡守訓鍊提調李在學禁衛提調李在學御營提調李在學竝單付兵曹參議尹行元參知朴奎淳
정조 23년
李晩秀以吏批言啓曰正二品以上觀察使京職兼差事載在法典矣新除授京畿監司金思穆資級乃是資憲依例送西後兼監司下批之意敢啓傳曰知道樞銜望筒令次堂擧行可也
정조 23년
傳于李書九曰畿伯事豈不駭然之甚乎以其職任則無異往役以其分義則宜念兼銜且以宿趼之故特命擬入則夜漏過半無意出肅而政院不爲請罪當該坐直承旨一竝遞差京畿監司金思穆廣州留守除授當日辭朝時任留守遞付畿伯紀綱雖曰掃地爲外補者亦欲遲滯下去乎若復逡巡記過待令亦令該房各別嚴飭畿伯則以前佩密符仍佩交龜事下諭諭書卽爲成送
정조 23년
四政廣州留守金思穆京畿監司徐鼎修京畿觀察使徐鼎修竝單付
정조 23년
李書九以吏批言啓曰正二品以上觀察使京職兼差事載在法典矣新除授京畿監司徐鼎修乃是資憲依例送西後兼監司下批之意敢啓傳曰知道
정조 23년
李書九以兵批言啓曰京畿監司徐鼎修自吏曹送西矣知中樞有闕之代依例下批之意敢啓傳曰知道
정조 23년
兵批判書李在學未肅拜參判朴基正入直進參議尹行元未肅拜參知朴奎淳病行左承旨李書九進知事徐鼎修僉知徐英輔上護軍洪良浩護軍閔台爀李冕膺副護軍鄭尙愚嚴耆副司直高宅謙尹序東尹命烈趙得永朴崙壽李東宇節度使徐鼎修南漢守禦使金思穆以上竝單付
정조 23년
洪義浩啓曰坐直無人右副承旨金翰東同副承旨閔昌爀卽爲牌招何如傳曰允
정조 23년
備忘記廣州留守金思穆下直長弓一張長箭一部片箭一部筒兒一箇賜給
정조 23년
以江原監司尹弼秉啓本罪人尹得逵鐵原府到配事判付內啓下義禁府爲旀雖以重臺言之意罪至徒配而貪汚之跡別無現發者分揀放送爲良如敎
정조 23년
金翰東以都摠府言啓曰今日入直內三廳武兼禁軍及軍兵等當爲中日習射而溫陵酌獻禮齋戒相値不得爲之之意敢啓傳曰知道
정조 23년
李書九以弘文館言啓曰本館上番闕直事甚未安應敎洪樂游卽爲牌招入直何如傳曰允
정조 23년
閔昌爀以備邊司言啓曰頃因全羅監司李得臣狀啓南原長水兩邑燒燼戶斯速奠接後形止報廟堂草記事因判付行會矣卽見該監司所報則以爲南原長水燒燼民家一百四十二戶次第改構卽爲奠接誠爲多幸發遣褊裨逐戶摘奸仍以別加慰恤俾各依舊安堵亦以助力課農之意嚴飭於各該地方官云矣敢啓傳曰知道
정조 23년
閔昌爀以備邊司言啓曰頃因軍威縣監具得魯上疏回啓該縣反逋査正後虛勘之守令現告分捧年限參量事情竝與軍丁奴婢矯革之方論理狀聞之意分付該道矣卽見慶尙監司申耆狀啓則以爲該縣諸色軍摠三千六百四十五名內計除偏伍之卒正兵良保合爲二千四百五十八名臣營及左兵營所管收布支放之軍又爲二百十一名偏伍軍之例爲兼役者姑捨勿論正兵良保之數較挈戶摠不甚相懸此則仍置該縣使之方便塡代巡兵營各色軍二百十一名比之疏請數亦過半以此分送于尙州等九邑則與受之地庶幾有效無怨寺奴婢事換定都案末流之弊不可勝言移定一款初非可論而目下虛名之應貢者奴爲三十一口婢爲六十六口從實許頉之說元無槪及於陳疏中今始發端於面商之時而道內各邑旣無有餘補不足之處姑以廣加搜括某條充數之意關飭該縣後磨勘情債量宜減給還穀限年事反逋各穀八千七百八十三石零排定三年則每年當捧不過爲二千九百二十七石零依此分捧反逋査正後虛留癸丑以前則文簿已歸烏有只就癸丑後見在穀簿各年反作穀數及當該守令現告成冊上送竝請令廟堂稟處矣軍丁事例爲兼役軍之姑捨無論正兵良保之仍置塡代道啓所論誠爲得宜巡兵營各色軍二百十一名之分送尙州等九邑較諸該倅所請四百名分送之數雖未準額當此閑丁苟簡之時二百十一名之一時移送他邑可謂前所罕聞之實惠實政且於道啓中謂以庶幾有效而無怨此非懸空遙度之說必與九邑守宰往復講確而然在軍威民邑之幸不啻出溝壑而奠袵席依此施行之意卽爲分付寺奴婢事都案之換定固非可論而虛名奴婢之從實許頉卽是比摠之本意則直歸之無可奈何事涉如何一邊令該邑廣加搜覓亦自巡營另思移此補彼之道無失比摠之本意還穀限年事充逋之法或有一年可充者或有拖過當年而可充者而惟以必充乃已爲期道臣則責其畢捧於該邑邑倅則恐其被勘於日後互相維持嚴畏國典自是不易之經法而一自限年之例出而便同舊還豐年則如干塞責歉歲則直請仍停民逋則尙可屬之寧失而所謂吏逋未嘗不托以民名許多奸猾見此利竇之後能不邑邑慕效作爲妙方乎此所以屢陳於前後覆啓而今此該縣幸値文倅偏蒙恩批拯救之德意逈出尋常道啓論列亦出對揚則有不敢膠守常規依所請限三年分捧之意分付癸丑以後反作守令依現告令該府拿問勘處何如傳曰允
정조 23년
閔昌爀以義禁府言啓曰時囚罪人李秉淳杖一百收贖告身盡行追奪忠淸道天安郡金蹄驛徒三年定配又五年禁錮草記批旨內徒配之律非所可論以遠配更定配所可也事命下矣李秉淳杖一百收贖告身盡行追奪又五年禁錮平安道鐵山府遠配而以判付內辭意具罪目依例發遣府羅將押送配所何如傳曰允
정조 23년
閔昌爀以義禁府言啓曰江原監司尹弼秉啓本鐵原府徒二年半定配罪人尹得逵到配事判付內分揀放送事命下矣尹得逵分揀放送事分付該道道臣之意敢啓傳曰知道
정조 23년
備邊司啓目咸昌幼學申紹平所陳農書冊子有粘連回啓之命敎是白如乎觀此冊子則以勿奪農時爲其宗旨而繼陳妨農之七弊一曰火田之弛禁二曰糴政之極紊三曰牛禁之未嚴四曰麥還之未革五曰田結之不均六曰名分之太壞七曰書院之日多上六條雖是他人之所已言而其說弊之詳且切罕有如此者又以靳惜加分爲救糴弊之要先撤官庖爲嚴牛禁之本所論俱中綮肯是白乎矣此皆廟堂之常所講究申飭者其他諸條亦皆屢煩稟覆不必疊論是白遣書院事段疊設新設法禁至嚴舊院追享段置苟非關由於春曹則亦不可擅議俎豆之重典而今此所陳盛陳其弊節節中窾妨農與否姑捨是不有朝禁敢騁私見已非士子之道道臣邑倅之若無聞睹一味任他尤豈不可駭而亦不必更煩申飭徒損事體爲先使之知悉此意俾各申之以國典諭之以邦禁前日之誤犯者思所以改圖來頭之妄計者知所以自沮罔或干正之意分付如是而依舊濫觴則守令道臣自有違制之律以此意一體分付何如判付啓依回啓施行爲旀所陳七弊敷陳田家之疾苦劈劃民邑之利害不襲不泥瞭如指掌眞所謂農夫養苗先祛其害苗者莫曰前人之已言可見平日有所抱負曾因公州儒生柳鎭穆所對許之以諸說之最此儒文辭與識解較又勝焉咸昌儒申紹平與公州儒柳鎭穆書其姓名於御覽承傳案事分付銓曹爲旀且其所謂火田與糴政與牛禁與改量與號牌與書院也科條則有令式燦然不能修以明之使吾民受其弊者有司守土者之責耳然而朝廷之上紀綱立然後民始信其令而從其禁是旀其書中六月三十日最是農家不可頃刻遲延云者畫出南畝之眞境見今月屆初吉天降時雨泥褌秧馬四野畢出巡疇省稼警怠助乏之道纔下數行飭諭而此時不奪時之說尤覺犁然于中麥還之退以秋冬雖似掣礙難行出秩開倉之緩急遲速亦豈無相時闊狹之方乎毋或追呼及於田廬鞭扑加於襏襫少紓民力毋失其時先自本道另講修明之策俾爲諸道率則爲良如敎又啓目粘連啓下是白有亦星州進士崔演重所進農書冊子有粘連回啓之命敎是白如乎觀此冊子則蓋以綸音中條件敷衍陳說如對策之體而又多他人之所已言別無可以覆啓是白遣其中遊民設店張爐斧斤不息宜有厲禁之論雖出嚴山禁之意陶冶不可耕且爲則此亦民生利用之具安可一切禁之名山禁養之犯斫地方官固當嚴加禁飭是白乎旀安揷遊民借田貸糧俾食其力之說言雖甚美苟不能經理有素措置得宜如富弼靑州之事而徒以逃丁避糴之類考名尋籍一一刷還資其産業則反有掣礙騷擾之弊招徠撫摩使澤鴻有爰集之美惟在於任字牧者之各盡其誠是白乎旀其論薄稅斂一段年分之等皆準最下惟正之貢未滿什一田賦之輕歇未有過於我朝之制者而民猶以爲病者專由於經界之未正雜役之繁興雖以冊子中所陳觀之災結分俵無歲無之而下未盡蒙其澤陳荒起耕無歲無之而上未盡得其實故國家元結已減十分之二三農民結役反添十分之二三云者可謂切中時弊至於瘠土火田白徵濫卜之弊申飭何如而官失其職吏滋其奸以致草野激嘅之言反疑稅斂之不薄誠可痛歎姑待來秋更加嚴飭是白乎旀各邑社稷祭享察其粢盛飭其籩豆極其誠敬事段所請誠爲得宜更令該曹申飭各邑何如判付啓依回啓施行爲旀援據甚博指陳頗詳非出杜撰之說能得對揚之體採以行之優可奏效是如乎陶冶利用雖曰民生之不可闕而俗習日卑民趨末利乙仍于農之家比昔僅爲强半有餘其爲民國之弊不止於牛山之斧斤則寧用唐文皇斥權萬紀故事一切禁之誠爲務本之第一義諦每所靳許於採金鎔銀之請者是置使民緣南畮賈生之策而無恒居者籍法不嚴也無恒産者經界不正也籍法嚴而經界正則今之民何遽不若靑州之民是旀至於薄稅斂三等稅一不啻較輕於九一什一而殷周之治遠邁於漢者以其有仁愛惻怛之誠無聚斂亟疾之心也我朝之正貢常稅非不輕歇而從而墨倅玩法而射利無名不正之徵斂日脧月削毒遍小民諸路之中湖營聞益爲甚此政東南之民力竭矣若不懲尤而戢他尙可以草野之誤疑爲解是旀改量之請議者多矣故相所謂古之量田意在爲民今之量田先欲益上云者可謂確論予聞之有年至今味其言是旀社壇享事事觀於金溝倅之干科可知列邑之不遵飭令凡在牧民之官苟念朝家每歲上辛躬祼太社之意則敢若是乎是旀嶺人質直論及衮職上段有曰遇水旱而恐懼修省果如禹湯之腁胝自責乎可見其一段忠愛令道臣印給大學一件爲良如敎
정조 23년
敎廣州留守金思穆書王若曰北宸護句陳之儀蓋重是任南域畀保釐之責爰得其人伊中夜授鉞之恩卽前日製錦之地惟卿外內歷踐休戚與同文武材兼北門膺摠戎之命原隰勞著西閫任出疆之行閱風波憂畏之場卿益自斂費終始全保之念予所深知眷玆漢南險阻之疆實是海東關防之地表裏俱壯爲左輔之屛藩緩急有歸處東郊之密邇天塹險固可見累朝經遠之謨地望隆崇允爲宰相養閒之所方今日擇人之是急而重任舍卿而其誰閒局之優游亦多久抛盤根之利器關輔之扞禦最重宜用熟路之輕車玆授卿以廣州府留守兼南漢守禦使卿其益殫遠猷祗服寵命春秋操鍊宜戒戎政之或疎夙夜撫摩須念人和之莫若於戲毋替倚毗之眷益講綢繆之謨令譽素著於宣揚幾度嚴僕射之持節新命蓋出於特簡復見文潞公之留都故玆敎示想宜知悉知製敎曺允遂製進
정조 23년
己未六月初四日寅時上御仁政殿月臺溫陵酌獻禮親傳香入侍時行都承旨李晩秀行左承旨李書九行右承旨姜彝正左副承旨洪義浩右副承旨金翰東同副承旨徐英輔記事官柳台佐金啓溫李存秀洪奭周檢校直閣沈象奎直閣金近淳以次侍立通禮跪啓外辦上具翼善冠衮龍袍出萬安門乘輿至仁政殿月臺通禮跪啓請降輿上降輿陞座親傳香祝訖上詣東庭祗送晩秀曰親傳香傳敎下於昨日而御幕排設日高之後未及擧行事極駭然當該排設司鑰令攸司科治何如上曰依爲之出擧條上乘輿出仁政門由肅章門協陽門入宣化門還內諸臣以次退出
정조 23년
己未六月初四日辰時上御重熙堂左承旨入侍時行左承旨李書九記事官金啓溫李存秀洪奭周以次進伏訖上曰金台南子孫聞有何人云耶書九曰未得詳知矣上曰朝筵大臣以爲與愼信度殉節者又有一人云或有知其姓名者乎書九曰未知其的指誰某矣命書榻敎曰同春秋中有情勢及實職承宣諫長兼帶者竝許遞命退承史以次退出
정조 23년
行都承旨李晩秀坐行左承旨李書九坐直右承旨金翰東坐左副承旨鄭尙愚坐右副承旨兪漢寧未肅拜同副承旨閔昌爀坐直注書柳台佐赴試一員未差假注書洪命周仕李允謙仕直事變假注書弼聖賚仕
정조 23년
藥房提調金文淳副提調李晩秀啓曰親傳香祝聖慕克伸早朝勞動酬應且多伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 23년
傳于閔昌爀曰空番文臣下該府嚴囚各間其各該本任竝刊去注薦翰圈從近爲之左右史不備別兼隨座次付職牌招入直
정조 23년
注書金啓溫刊去代以李允謙爲假注書
정조 23년
吏曹口傳政事別兼春秋洪樂游徐有聞竝單付
정조 23년
傳于李晩秀曰前假注書洪命周仍察上注書之任
정조 23년
李晩秀啓曰別兼春秋洪樂游時無職名令該曹口傳付軍職何如傳曰允
정조 23년
李晩秀啓曰別兼春秋洪樂游當爲付職而方在罷散中何以爲之敢稟傳曰敍用
정조 23년
承旨前望單子入之鄭尙愚兪漢寧落點
정조 23년
傳于李書九曰承旨房仍以左副爲禮房
정조 23년
持平李東煥金履載啓曰臣等見識庸愚初不合於淸朝言責之任而及承江原監司尹弼秉議處之命臣等愚迷竊見臺臣之啓道臣之供太相矛盾而事有關於禮節風敎則在朝廷事體與其因循所貴核實敢效封章之擧而辭未達意誨責備至伏承特推之命惶霣震懍靡所容措今於飭敎之下雖不敢不擧行而終未免摸索之歸則臣等溺職之罪於是尤著以此情踪其何敢一刻晏然於臺次乎請命遞斥臣等之職答曰勿辭亦勿退待
정조 23년
傳于李書九曰畿伯諭書旣傳之敎書亦爲傳之仍卽成送有旨待城門開除朝辭赴任新舊伯皆令待開門交龜肅拜
정조 23년
鄭尙愚以弘文館言啓曰本館上番闕直事甚未安副應敎韓用鐸旣有只推之命與新除授副校理朴崙壽竝卽牌招以爲推移入直之地何如傳曰允
정조 23년
鄭尙愚以承文院都提調意啓曰曾於甲辰節使之回此後賀使只進表文勿送方物別有皇旨故來後乙巳年登極五十年稱慶及庚戌年皇帝八旬稱慶頒詔順付之時以無方物謝恩矣今亦依此擧行而至於頒諡進賀與他進賀似有間焉方物一起令該曹磨鍊方物入送緣由咨文依近例令文任撰出昨年方物移準使臣參宴謝恩一體順付於賀使之行何如傳曰允
정조 23년
閔昌爀以義禁府言啓曰姑放罪人李得濟査啓啓下還囚議處之意敢啓傳曰知道
정조 23년
閔昌爀以義禁府言啓曰全羅監司李得臣狀啓內萬頃前縣令柳河喆崔時淳尹厚東等罪狀令攸司稟處事啓下矣尹厚東今方待命拿囚柳河喆下去慶尙道晉州地崔時淳下去全羅道和順地云依例發遣府羅將竝拿來何如傳曰允
정조 23년
兪漢寧以御營廳言啓曰本廳把摠李尙烈身病甚重勢難察任改差何如傳曰允
정조 23년
兪漢寧以御營廳言啓曰本廳別軍官有闕代加設別軍官李益衡陞實之意敢啓傳曰知道
정조 23년
禁府啓目粘連向前李得濟亦枉殺人命一款觀於道査旣有落空更無可究之端是白乎矣至於災歲禁釀固是常事懲治過猛不得其方以致疑謗至登臺章雖與無故濫杖有間其撫字之失宜實難容貸以此照律何如啓近來外邑非軍務而用棍看作常事屢登於繡啓臺彈者法將焉用駭然甚矣後復現發則先從不飭之道臣論責事載之卿府及籌司掌考爲旀壯丁喫酒固可按法禁止法外之棍橽至及於童男童女實非常情之所可爲道査旣云爽實惟道査當從而枉殺雖落空濫刑有當律政若月前曺讞之脫於壓良勘以招引是置照律以聞爲良如敎又照目公州前判官金箕應矣本府議啓內今以道査觀之則春初恤典之曉諭坊曲民庫所捧之歲荒停斂等事與囚供不甚差爽別無更究之端是白乎矣畢賑宴之妓屬受帖事雖細瑣難免不飭之失以此照律杖八十收贖奪告身三等私罪奉敎繡啓徒配難免道狀褒賞亦可要未免俱失的當而橫斂一款落空分明罷職足矣分揀放送爲良如敎又啓目向前萬頃前縣令尹厚東亦原情云云問目內辭緣泛稱遲晩刑推得情何如啓議處仍爲照律區別功議勘放後草記爲良如敎又啓目向前中和前府使徐敎修亦原情云云問目內辭緣泛稱遲晩刑推得情何如啓依他囚供招判下擧行爲良如敎又啓目軍威前縣監李義和李羲雲等亦原情云云傳旨內辭緣泛稱遲晩竝只刑推得情何如啓依他囚供招判下擧行爲良如敎又照目慶州前營將金魯岳趙等本府議啓判付內趙之報債借錢不法甚矣借而不報罪上添罪如許辱朝廷之類不可尋常處之各別嚴加照律以聞罪金魯岳段杖九十收贖奪告身四等趙段杖一百收贖告身盡行追奪流三千里定配私罪奉敎依此律施行爲有矣金魯岳段功議各減一等趙段杖兺功減一等爲良如敎
정조 23년
刑曹啓目司鑰尹昌烈原情云云傳旨內辭緣惶恐遲晩自臣曹考律重勘何如啓所爲無狀爲先杖流徵贖後復若此直爲發配爲良如敎
정조 23년
判府事沈煥之箚曰伏以我先大王追復端敬聖母之位號於戲盛德洪休實啓東邦億萬年無疆之大歷服也矧今我殿下起聖慕於重回日月特命大臣攝行酌獻于溫陵之仙寢早臨月臺親傳香祝是何等光前之丕烈也臣猥忝藥院保護之任適有家間熏染之忌不得趨列仰覩盛儀以伸陪衛之誠今當問候之日次臣雖移宿他所淸躬齋心亦不敢遽入禁扃廁身候班瞻望觚稜徒切戀結之忱仍伏念調藥重任不可一日或曠玆敢短箚自列仰請恩遞以重國體以安私分伏乞聖慈特命改臣內醫院都提調之任焉云云答曰省箚具悉卿懇昔我貞陵復位後陵享也靈雨霏霔傳以爲於昭陟降之臨止今又於溫陵復位舊甲將事之夕甘澍祁祁到朝沛然亦豈非聖后之所賜乎卄八之雨非不萬幸遠近猶未均洽今日霈澤爲三農兼爲漢南兩南益喜喜兼管內局今姑許副仍傳曰此批答遣史官傳諭今日之雨爲畿內漢南諸邑兩湖用心之餘其幸曷喩湖南之年來被旱處今年姑未周洽此後果均霑乎該道雨澤狀本每未免遲滯豈已遞而忽於民事而然乎
정조 23년
持平李東煥金履載聯名疏曰伏以卽者江原監司尹弼秉緘答議處事命下矣議處者以其罪狀參以所供辨罪之虛實而擬律之輕重也臣等取弼秉緘供反覆參究則縷縷發明至以大張妓樂云者誠是千萬意慮之外爲辭則雖與臺臣所言太不近似然而臺臣發啓事體不輕則亦必有指的入聞而有所論列今若以緘答爲準信則是臺言自歸於虛妄之科如或使臺言非虛妄則是緘答又添以欺隱之罪以此以彼俱傷事體大抵隣喪不舂相里殯不巷歌禮也況乎淸朝士大夫交承之際此事有無其有關於禮節風敎者非細而兩言相左不翅燕越則與其仍置暗昧無寧一番詳覈得其事實然後可以辨罪之虛實然後可以擬律之輕重而詳覈之道有非臣等愚迷所敢臆斷者伏願聖明鑑諒而裁處焉臣等無任云云省疏具悉東伯事與臺啓旣曰相反則但當議處而已反以難處更請自上裁處寧有如許事體乎爾等爲先推考議處斯速擧行
정조 23년
修撰朴吉源疏曰伏以臣以向來疏事荐遭沈奎魯之疏斥繼而有大僚筵白至被譴罷之典滿心慙悚措躬無所臣方杜門屛伏惟思自靖之義矣不意玆者恩敍纔降除命隨到臣聞命惝怳殆不知致此之由也蓋臣之前日一疏只據事實以明臣之本心事之顚末而已不敢一言假飾自陷欺瞞之罪今不必更事覶縷以瀆崇聽而無論本事之如彼如此自有兩僚之參見一世之傳聞則一付之公議臣何必呶呶爭辨爲哉只緣臣賦性迷滯未免寡諧於世信心直行不能苟合於人僚員之前後詆斥旣如彼大僚之不諒裏面又如此更何顔面揚揚冒膺於新除之下哉且念臣人器自來譾劣年紀從又衰邁雖冗官散職尙懼不堪況今所叨職近淸嚴任重論思年少才彦自不乏人則堂堂鑾坡之列奚取如臣衰朽不可堪之人哉伏乞聖明持諒臣情勢之靡安衰病之難强亟遞臣見帶之職因令選部勿復檢擬於館職之望以重官方以安私分千萬幸甚臣於乞免之章不宜贅及他說而竊不勝憂愛之忱敢此附陳焉夫君逸臣勞古人之格言端拱凝旒聖王之常節也從古人君雖或克勤爲治亦貴委任責成此所謂總攬不親細務者也今我殿下夙夜勤勵不少暇逸大小機務咸經睿裁閑漫酬應或勞聖念朝筵幾至於日晡而常膳不御宵衣不卸於曉鼓而丙枕靡暇雖以帝舜之一日萬機文王之日仄不遑無以加此然而過費聰明恐妨保嗇聖躬之道躬親細務有非責任臣隣之意伏願繼自今深軫勞逸之辨務攬大體董飭群工勿以繁瑣之務過加聰察之政則可成垂拱之治而自無瘝曠之憂矣其在節宣之方責成之道豈不兩得其宜也哉惟聖明少垂察焉臣無任云云省疏具悉爾言當留意勿辭察職
정조 23년
副校理朴崙壽疏曰伏以臣頃於直中冒陳請急之章蒼徑出歸見父病蓋因春初輪疾以後餘症積月彌苦眞元如日就下喘嗽交極冷汗如雨食飮全却氣息綿綴雖於一日之內添歇無常近又朝晝異候脫着失宜外氣所祟寒熱來往神識隨以昏瞢症形轉益添加臣方左右扶將晝宵焦熬此時官職去就非所可論適當館僚不齊乍遞旋叨一味虛縻惶隕悶阨誠不知措躬之所也念臣本一無似偏荷隆眷前後恩造與天無極出入從班十有年所未嘗出一言論一事以效一日之責區區自效之忱惟以筋力奔走爲涓埃之酬以是從前踐歷罔非踰濫而有除輒膺不敢爲辭巽之計到今情理如非萬分難强則何敢更事煩聒仰瀆崇嚴之聽也伏乞聖慈俯垂矜諒亟遞臣職仍許臣長暇俾得專意救護千萬至祝臣於乞免之章不宜贅及事在目下不容泯默向來臺啓之論東伯事雖未知事實之如何同朝相厚之風掃地盡矣緘辭臣雖未得見之第聞其雜引訂援至及吏校自有道緘以來所未聞者惜乎觀風察俗之地未能受敦風厚俗之譽反是之評至登白簡則固當以此爲引罪之不暇設有臺言爽實只陳事狀而已何敢訂引賤隷以重傷事體也哉毋論本事之虛實卽此一款其在責備之道不可置而不論臣謂江原監司尹弼秉亟施罷職之典宜矣雖以憲臺事言之旣有議處之命則但當明正立論俾得臺體而不料上裁之請反出執法之地雖未知委折外面之巽軟極矣聯疏憲臺亦施譴罷之典斷不可已也臣無任云云省疏具悉憲臺事依施道臣事當判下於府粘爾其勿辭救護
정조 23년
敎京畿監司徐鼎修書曰虞廷之十二牧命官孰非重寄夏甸之五百里敷敎尤難其人玆從南城居留之任特侈畿輔旬宣之命惟卿以贍敏鍊達之才有恬雅謹飭之操掌西淸之圖書遂躋八座卿月膺南藩之符節皆稱一路福星豈緣遭罹以來使之久處於外只爲剸理之責每欲得重於君眷玆千里邦畿實是四方表準處京都密邇之地殆若漢三輔之關防按山河表裏之形兼管周二陝之保釐察謠俗而宣敎化素稱三十州雄藩辦財賦而蒐甲兵必須二千名長吏矧玆仙寢移奉之後尤重方岳委畀之任衣冠遊月出之鄕灑掃拱護之必虔其道鑾蹕有歲覲之禮供億整理之無煩土民顧斯任若是重也宜是時屬之子乎玆授卿云云卿其祗服寵章無負隆寄重畀之恩命非偶別利器於盤根前莅之治謨已成就輕車以熟路於戲在心之寵旣摯克殫圖報之忱方面之責不輕毋替終始之譽故玆敎示想宜知悉知製敎李存秀製進
정조 23년
己未六月初五日卯時上御誠正閣諸承旨持公事入侍時行都承旨李晩秀行左承旨李書九右副承旨金翰東同副承旨閔昌爀記事官柳台佐金啓溫記注官金景煥承膺祚以次進伏訖上曰近來鑄所入直之文臣輩儀軌校役初不致意連日空番全沒嚴畏渠輩安敢乃爾此等事直提學亦不檢飭乎該文臣等招致閤外仍爲出付當直以爲各別嚴勘之地可也賤臣惶恐先退台佐承命出傳還入進伏晩秀書九翰東以無公事先退昌爀讀奏全羅監司李得臣啓本罪人陳宗新放送事黃海監司曺允大啓本爲奴罪人韓再郁放送事京畿監司李在學啓本永平居李氏自服一款的實緣由事命各書判付訖上曰文臣之在內閣者至今不爲待令何敢若是遲滯乎注書出去嚴飭也台佐承命出飭仍命退承史以次退出
정조 23년
行都承旨李冕膺未肅拜行左承旨李書九坐右承旨金翰東坐左副承旨鄭尙愚坐直右副承旨兪漢寧坐直同副承旨李庚運坐注書柳台佐病一員未差假注書洪命周仕李允謙仕直事變假注書弼聖賚仕
정조 23년
兪漢寧啓曰行大司憲宋煥箕在外執義李萬榮掌令金晦彬未肅拜掌令姜世綸呈辭持平二員未差監察茶時之意敢啓傳曰知道
정조 23년
兵曹堂上前望單子入之閔昌爀落點
정조 23년
傳于兪漢寧曰判義禁前望單子入之待下批牌招察任
정조 23년
鄭尙愚啓曰新除授吏曹參判李益運以前任成川府使方在解由未出中何以爲之敢稟傳曰勿拘
정조 23년
判義禁前望單子入之洪檍落點
정조 23년
以忠淸監司李泰永狀啓罪人李存昌滯獄今爲五載稍稍悔悟願爲平民而辛亥究覈時亦以歸化之意納供而終致還囚則今其所願有不可取信乙仍于時加招詰且探獄中動靜則可知眞箇革心是白置特爲放釋許令自新恐未知何如令該曹稟處事刑曹回啓傳于兪漢寧曰羲繇之所取在於革面今云至於革心則其在火其書人其人之道何必逆疑其辛亥舊習之不悛一向滯獄乎縱擒之權在我則從道啓實合不治治之道依狀請施行事回諭悔前之爲竝與前所共溺之未及自拔者亦皆覺悟與否使之月一修報本曹事分付錦伯
정조 23년
以忠淸監司李泰永狀啓淸安延東標所犯今無加覈之路宜有酌處之道令該曹稟處事刑曹回啓傳于兪漢寧曰此亦道臣必有商量於其間而然豈必更覈乎依狀請施行事回諭
정조 23년
傳于兪漢寧曰李存昌依狀請猶許自新則渠輩所犯雖不足惜更觀來頭不至於失之太寬今日諸倅之律名甚近似以其律收贖後西間嚴囚諸文臣竝放送
정조 23년
以副應敎韓用鐸校理沈奎魯牌不進罷職傳旨傳于鄭尙愚曰只推
정조 23년
傳于鄭尙愚曰憲府有議處回啓者執義掌令許遞前望單子入之待下批與未肅拜持平牌招使之擧行
정조 23년
臺諫前望單子入之執義沈奎魯掌令洪樂游徐有聞落點
정조 23년
鄭尙愚以禮曹言啓曰今六月初四日大臣備局堂上引見入侍時左議政李秉模所啓嶺南暗行御史金羲淳書啓別單已爲覆啓而其中行誼事孝烈事各令該曹稟處何如上曰依爲之事啓下矣觀此嶺南暗行御史金羲淳書啓別單則大丘故士人徐命普以孝子名焉其父重嬰風眩沈痼卄四載殫誠如一日斷指廬墓俱著實行山雉氷魚多有異應年前道臣因儒生呈文而狀聞未蒙褒典公議惜之眞寶故士人申福成妻朴氏素有孝友之行而夫亡之日志決同死徒以遺孤在也及其孤死出其夫所佩刀從容自裁其烈節宜有褒美之典云而徐命普之誠孝朴氏之烈行旣登繡啓命普亦入於年前道啓則實行懿節之卓異俱甚無疑徐命普施以贈職之典朴氏施以復戶之典恐合於樹風勵世之道而事係恩典臣曹不敢擅便上裁何如傳曰依議施行可也
정조 23년
有政吏批行判書金文淳進參判李益運牌不進參議李魯春進左副承旨鄭尙愚進以李庚運爲承旨金熙周姜碩龜爲持平金憙爲內醫都提調李晩秀爲司宰提調金魯範爲禮曹佐郞尹耆東爲繕工副正金達淳爲進賀兼謝恩副使故郡守金履鉉贈吏參故郡守金範行贈吏議故僉正金養謙贈僕正以上前參判金達淳三代贈都承旨洪錫箕贈吏判特贈正卿事承傳故副提學具壽聃贈吏判例兼故牧使文緯世贈兵參例兼故副修撰尹潔贈副提學例兼故佐郞具壽福贈副提學例兼故典籍安貴行贈大司諫例兼故檢閱安命世贈弘文直提學以上贈職事承傳故學生徐命普贈工佐孝行卓異贈職事承傳
정조 23년
兵批判書李在學參判朴基正參議朴奎淳病參知閔昌爀入直進右副承旨兪漢寧進護軍姜彝正副護軍洪義浩尹行元以上竝單付全羅道兵馬水軍節度使單金羲淳
정조 23년
備邊司薦望以林蓍喆爲義州府尹
정조 23년
鄭尙愚啓曰新除授同副承旨李庚運卽爲牌招何如傳曰允
정조 23년
以咸鏡監司具㢞狀啓營下今月二十七日戌時始雨二十九日巳時乃止測雨器水深爲二寸八分三日之雨田畓無不周洽各穀頓有勃興之望民事萬幸事傳于鄭尙愚曰本道雨澤久慳之餘卄八之雨田與畓俱爲周洽云民事萬幸課農之政着意勸飭俾有有秋之效事回諭
정조 23년
司憲府啓目粘連向前尹弼秉亦北門內之停止吹打雖謂之稍存事面五里程之任其擧行實違不巷歌之義是白遣雖以緘答言之事體何等重大則雜引證據屑越莫甚其在敦風敎重事體之道不可無罪以此照律何如啓勿論與求備俱非敦俗之道只依堂疏所請施行爲良如敎
정조 23년
吏批再政以南公轍爲江原監司
정조 23년
都承旨前望單子入之李冕膺落點
정조 23년
鄭尙愚以弘文館言啓曰本館上番闕直已至多日事甚未安副應敎韓用鐸旣有只推之命卽爲牌招入直修撰朴吉源疏批已下與新除授副修撰南履翼一體牌招察任何如傳曰允
정조 23년
兪漢寧以兵曹言啓曰敦化門西挾守門將金有玉本曹摘奸時不在信地而入處房內現發督出之後不卽出坐及其發牌庭責少無知罪之意而托辭發明門禁之法意所在萬萬駭然當該守門將金有玉令該府拿問嚴處何如傳曰睡而起乎醉而醒乎焉敢爲此草記以效自衒之習乎捧納承旨推考此草記休紙還給
정조 23년
兪漢寧以備邊司言啓曰本司武郞廳鄭繼周宣傳官前仕通計已滿十五朔依例六品遷轉事捧承傳施行何如傳曰允
정조 23년
禁府啓目楊州前牧使李得濟矣議處公事判付內近來外邑非軍務而用棍看作常事屢登於繡啓臺彈者法將焉用駭然甚矣後復現發則先從不飭之道臣論責事載之卿府及籌司掌考爲旀壯丁喫酒固可按法禁止法外之棍撻至及於童男童女實非常情之所可爲道査旣云爽實惟道査當從而枉殺雖落空濫刑有當律政若月前曺讞之脫於壓良勘以招引是置照律以聞罪杖一百收贖告身盡行追奪徒三年定配私罪奉敎依此律施行爲旀公議各減一等爲良如敎
정조 23년
兪漢寧以義禁府言啓曰西間嚴囚罪人金近淳洪奭周李存秀金啓溫等放送事承傳啓下矣金近淳洪奭周李存秀金啓溫各杖一百流三千里定配竝收贖放送之意敢啓傳曰知道
정조 23년
兪漢寧以義禁府言啓曰時囚罪人尹厚東原情公事判付內議處仍爲照律區別功議勘放後草記事命下矣尹厚東本府議啓內觀其所供貿米之推移區處雖有營門之知委番錢之充納役價之移施俱係法外情雖出於方便之計罪實關於那移之科以此照律罪取考律文則大明律那移出納條有曰凡各衙門收支錢糧等物不正收正支那移出納還充官用者准監守自盜論罪止杖一百流三千里大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖矣尹厚東杖一百收贖告身盡行追奪流三千里定配而其七代祖斗壽扈聖功臣云功減一等杖一百收贖告身盡行追奪江原道通川郡朝珍驛徒三年定配而以議啓內辭意具罪目依例發遣府羅將押送配所何如傳曰允
정조 23년
兪漢寧以義禁府言啓曰時囚罪人徐敎修原情公事判付內依他囚供招判下擧行事命下矣徐敎修本府議啓內向因飭敎還官之後莫重兵符不卽領受言私圖遞者揆以法綱誠極駭然以此照律罪取考律文則大典通編外官職條有曰守令赴任後厭避圖遞者各其地限三年定配矣徐敎修卽其地平安道中和府限三年定配而無功議減等之例以議啓內辭意具罪目依例發遣府羅將押送配所何如傳曰允如有功議各減一等而與投印與厭避差間定配則收贖可也
정조 23년
兪漢寧以義禁府言啓曰時囚罪人李義和李羲雲等原情公事判付內依他囚供招判下擧行事命下矣李義和李羲雲等本府議啓內糶糴法意何等嚴重而流來反逋旣未準捧因循許勘之數若是夥然揆以紀綱俱極可駭以此照律罪取考律文則大典通編倉庫條有曰虛錄守令徒三年定配又五年禁錮推斷條有曰犯私罪杖一百以上告身盡行追奪矣李義和李羲雲等告身盡行追奪徒三年定配又五年禁錮而李義和十三代祖溥敵愾功臣云功減一等告身盡行追奪又五年禁錮忠淸道沃川郡增若驛徒二年半定配李羲雲八代祖增扈聖功臣達城尉異姓五寸親云功議各減一等告身盡行追奪又五年禁錮黃海道延安府深洞驛徒二年定配而竝以議啓內辭意具罪目依例發遣府羅將押送于各其配所何如傳曰允
정조 23년
兪漢寧以義禁府言啓曰時囚罪人李得濟杖一百收贖告身盡行追奪徒三年定配照律公事判付內依此律施行公議各減一等事命下矣李得濟功議各減一等杖八十收贖告身盡行追奪黃海道新溪縣所坪驛徒二年定配而以判付內辭意具罪目依例發遣府書吏押送配所何如傳曰允
정조 23년
兪漢寧以義禁府言啓曰時囚罪人趙杖一百收贖告身盡行追奪流三千里定配照律公事判付內杖功減一等事命下矣趙功減一等杖九十收贖盡行追奪平安道安州牧流三千里定配而以議啓及判付內辭意具罪目依例發遣府書吏押送配所何如傳曰允
정조 23년
刑曹啓目粘連載寧前郡守宋欽書瑞興前府使金履智獄事覆檢時不檢合面推考罪依大明律杖八十收贖何如啓與尋常檢案之錯誤有間非不欲嚴處合面之闕檢不近於事理乙仍于兼軫迎送之弊先有發緘之擧觀此取招果然不檢云事勢雖似然竝與實狀不爲擧論駭然甚矣該守令不可例推而止拿問勘處爲良如敎
정조 23년
刑曹啓目粘連慶尙道慶州殺獄罪人金郁萬獄事段此獄專在於自刺被刺之別而屍親邊僧也正犯邊俗也僧與俗各自爲說或諉之自刺或諉之被刺獄情疑眩令道臣詳覈歸一狀聞後拿處何如啓分付道臣除尋常詳覈卽爲狀聞後拿處爲良如敎
정조 23년
吏曹判書金文淳疏曰伏以臣庸材實無寸長之可紀恩私偏荷尺朽之不棄周流兩銓行且帀歲含恩畏義淟涊盤礡非臣自謂堪當揚揚冒膺緣臣性本荏弱辭巽不力故耳今於千萬夢想之外東銓新命又下於西銓赴政之時其所震懍罔措百倍於前嗚呼朝司馬而暮冢宰卽朝家之所難愼名碩之所逡巡而臣是何人敢以非常之恩命諉以宿硏視若固有承膺於已試蔑效之地乎只緣身在闕中循墻無路從他笑罵冒沒祗肅仍以行政而退歸私次怵惕未已繞壁徊徨明發不寐噫滿招損走多躓卽古人之炯戒而物理之所固然殿下之於臣天地也父母也庇覆之澤生成之恩與天無極而今於簡心之際不賜體諒使臣終至僨誤而止則臣身雖不足恤奈國事何臘月以後長於選部者凡四易而無一久於職則今日之誤恩便是以臣代臣論以國體亦豈不萬萬苟簡乎且臣自來貞疾庶蒙天日之下燭而近日之驅策非是昔疾今瘳身帶藥院不敢及私仍因趨奏而日甚一日今不可强矣臣情到此亦云慼矣玆敢瀝盡腔血疾聲呼籲於天地父母之前伏乞聖慈俯賜矜憐亟將臣新授職名卽許鐫免仍治臣瀆擾之罪以肅朝綱焉臣無任云云答曰省疏具悉卿其勿辭行公
정조 23년
判義禁趙尙鎭疏曰伏以臣行己無素奉職不謹三朔之內再遭臺劾聲罪狼藉臚列非常危怖悚恧久而靡定杜門屛伏默訟愆尤聖度天大隨處曲庇不施誅殛反加榮寵金吾長席專對重任俱出特旨次第叨冒臣驚隕感祝有淚如瀉實不知無似賤品何以得此於聖明也收錄之眷雖極感惶危苦之情實難冒膺略暴情實冀被刑章而溫批反降開釋備至未蒙鞶帶之褫徒添瘝曠之罪臣情到此轉益窮隘噫人臣之委命事君立身處世惟四維是已分義雖嚴廉防有時亦大故傳曰人不可以無恥又曰不恥不若人何若人有此甚言廉恥之爲重而不可放倒者也今臣所遭身名之僇辱情踪之臲卼無復餘地而徒思恃寵媒榮之計自歸患得患失之科則是眞箇是沒廉喪恥之人也臣雖愚劣寧忍爲此乎若夫上价之任職是奉命責在宣力亦一崇班之峻選耳無論此職彼職厚被彈劾而晏然趨承則揆以情跡實涉顚倒而若曰往役義不可辭則噫臣之一分報效只在於奔走殫竭赴湯蹈火實所甘心豈敢爲占便之圖屢犯瀆擾之誅乎第臣之素抱貞疾卽通朝之所共知也癥癖盤結於左脅痰飮痞滯於中腕膏肓已成醫藥罔效眞元虛脆客邪熾旺關格頻發眩瞀兼劇又況七八年來鮮血吐咯轉至危劇虛火上升津液漸鑠屢經危域苦歇無常凡此症形最忌於勞動驅馳之節雖是城闉之內甸服之間行役或過將攝失宜則種種醜陋之症如期迭發不能忍耐無以撐拄況此萬里疆域之外衝冒溽暑趲日赴程則中路顚仆勢所必至今若不量筋力徒畏嚴威自阻於天地父母之前而不敢爲疾痛之呼畢竟委君命於草莽則臣生死固不足恤其於國事何哉情地旣如彼危蹙疾病又如是癃痼甚不堪承膺之狀日月之明想必已洞燭之矣伏惟殿下庇覆於臣生成於臣不啻如慈父之於穉子玆敢冒萬死疾聲申籲於黈纊之下伏乞聖慈曲垂照察特解臣金吾使价之任以卒終始之澤仍治臣屢瀆之罪以肅朝綱以安賤分千萬幸甚臣無任云云答曰省疏具悉爲其往役金吾兼銜姑爲許遞卿其勿辭斯速會同